**Familie for første gang**

Familie for første gang (Nurse - Family Partnership/NFP) er et program som har som mål å støtte deg som er gravid for første gang, som opplever at du har ekstra utfordringer og som kunne ønske ekstra oppfølgning i tillegg til de ordinære tjenester.

Programmet er frivillig og basert på hjemmebesøk hvor den gravide og familien tilbys tett oppfølging av en erfaren helsesykepleier eller jordmor, fra tidlig i graviditeten og frem til barnet fyller to år.

**Programmet har tre mål:**

• Forbedre mor og barns helse under svangerskapet

• Fremme barnets helse og utvikling

• Forbedre foreldres helse og fremtidige livssituasjon

I programmet ligger det klare føringer for hvilke temaer som gjennomgås og snakkes om på hjemmebesøkene samtidig som det tilpasses til den enkelte gravide og families behov og utfordringer. Det samles inn data ved hvert hjemmebesøk og det benyttes ulike kartleggingsskjema og samspillsverktøy til angitte tidspunkter, noe som skal bidra til kvalitetssikring av programmet.

Familie for første gang er styrkebasert og ressursorientert og støtter deg på veien til å realisere dine drømmer for deg selv og barnet ditt.

NFP ble utviklet og først prøvd ut i 1977 i USA, og har siden vært forsket på og videreutviklet. Programmet er i dag i omfattende bruk i USA, Canada, England, Skottland, Nord Irland, Bulgaria og Australia. I Norge har det vært prøvd ut siden 2016, høsten 2020 ble det besluttet å utvide utprøvingen til å omfatte flere kommuner. Programmet tilbys nå i Oslo (5 bydeler) i Sør - Vest (Stavanger, Sandnes og Time kommune), i Trondheim, Kristiansand og Bergen. **Bergen dekker følgende omegnskommuner: Alver, Askøy, Vaksdal og Øygarden (per januar 2022).**

I hvert av disse utprøvingsområdene er det ansatt et eget team som består av en veileder/teamleder samt 6 -8 familiesykepleiere som har bakgrunn som enten helsesykepleiere eller jordmødre. I Familie for første gang kalles alle helsesykepleiere og jordmødre som går på hjemmebesøk for familiesykepleier. Alle ansatte har gjennomgått egen opplæring i programmet.

Har du spørsmål eller ønsker mer informasjon om Familie for første gang, er du velkommen til å ta kontakt med oss på e-post eller telefon. Da kan vi sammen finne ut om dette er et tilbud for deg.

**Kontaktperson:** Elin Kråkenes, teamleder Bergen & omegn

**Telefon**: 40 80 16 11.
**Epost**: elin.krakenes@bergen.kommune.no